Oudrup Østerhede
Oudrup Østerhede, fredet hedeområde i Himmerland sydøst for landsbyen Oudrup. Området er en rest af det vældige hedeområde, der tidligere dækkede store dele af Vesthimmerland. Det åbne og stærkt kuperede bakkelandskab, domineret af lyng og revling, er formet af indlandsklitter på aflejret morænesand. Stedvis ses våde enge i lavninger og mindre krat af stilkeg. 
Oudrup Østerhede indgår sammen med tre andre hedestrækninger i Himmerlandske Heder, fredet 1941.